Helenin príbeh sa v seriáli Sestričky poriadne zamotal. Keď do nemocnice prišiel nový, charizmatický riaditeľ, ktorý o ňu niekoľkokrát prejavil záujem, vrchná zdravotná sestra stála na príjemnom rázcestí. Oliverovmu šarmu sa dlho bránila, no len preto, aby si neublížila. Keď sa mu však po jeho naliehaní rozhodla prejaviť dôveru a pozvala ho na svadbu svojich kolegov, kde bol takmer celý nemocničný personál, zostala nepríjemne prekvapená. Napriek tomu, že Oliver pozvanie prijal a dokonca vyzeral, že je celkom rád, po obrade od neho dostala správu, že mu nie je dobre a nedostaví sa.
Náhoda však zariadila osud tak, že sa ešte v ten večer Helena dostavila do nemocnice, kde stretla Olivera, ktorý nevyzeral choro. Nakoniec priznal, že mu jeho účasť na svadbe v Heleninej spoločnosti neprišla ako najlepší nápad, a preto sa radšej vyhovoril. Zrazu zmenil svoju rétoriku a Helenu slovne ponížil, vraj je iba obyčajná zdravotná sestra. Zdá sa však, že tam sa jeho zmena postoja nekončí. Na Helenu podal trestné oznámenie za sexuálne obťažovanie. Ako to celé dopadne, si však budeme musieť počkať až do začiatku štvrtej série, pretože konflikt zostal nevysvetlený.